**Partnerstvo i timski suradnički rad učitelja i knjižničara**

***Uvod***

Partnerstvo između školskoga knjižničara i učitelja jedno je od izrazito važnih područja djelovanja svake knjižnice i škole.

Dobro postavljen plan suradnje ali i proces njegova oblikovanja, u čije su ostvarivanje uključeni svi(učitelji, ravnatelj, stručni suradnici i roditelji), vodi stvaranju i jačanju osjećaja zajedničkih vrijednosti, odgovornosti i rezultata što na kraju omogućava iznalaženje novih i inovativnih rješenja.

Školske knjižnice i učitelji imaju zajednički cilj: osposobiti učenike za cjeloživotno učenje, dakle za nove metode i tehnike učenja čiji rezultat neće biti usvajanje činjeničnog znanja, već stjecanje sposobnosti i vještina koje će rezultirati usvajanjem trajnih znanja.

Među važnije čimbenike koji pridonose učinkovitosti nastave i kvaliteti nastavnog procesa možemo uvrstiti sustavnu brigu za razvoj i motiviranost učitelja, stupanj samostalnosti u radu i stvaranje stabilnih uvjeta rada.

Svaki učitelj želi u nastavnom procesu postići da učenici aktivno i s razumijevanjem sudjeluju u radu, a u tome mogu imati veliku pomoć u suradnji sa školskim knjižničarem.

Školski knjižničari se trude pomoći učiteljima u pronalaženju atraktivnih, praktičnih i korisnih programa za metodičko osmišljavanje nastave.

Uspješnost učitelja očituje se u nastavi koja se temelji na uporabi različitih medija, ali i u jednostavnosti pojedinih izvora za kreativno poučavanje. Dakako i uz primjenu konvencionalnih metoda i postupaka kao što su izlaganje, razgovor, pitanja i odgovori i zadaće iz udžbenika.

Knjižnice postoje radi svojih korisnika koji u zajednici zadovoljavaju svoje raznovrsne potrebe i pritom se koriste različitim izvorima informacija i uslugama. Dokumenti i smjernice koji reguliraju područje ovog dijela knjižničarstva govore o partnerstvu kao jednom od nezaobilaznih oblika djelovanja svake ustanove koja služi svojom korisnicima.

***Zašto je partnerstvo važno?***

Sa stajališta izravne dobrobiti za korisnika partnerstvo proširuje resurse i osigurava njihovu maksimalnu iskoristivost, postiže kvalitetu programa, osigurava kontinuitet ponude i otvara prostor za korištenje onih usluga koje bi korisniku mogle ostati nepoznate.

Sa stajališta knjižnice partnerstvo je važno jer se njome ostvaruje njeno poslanje (informacijska, obrazovna i kulturna uloga), povećava se broj i frekvencija korištenja, prepoznatljivosti u školi i ugledu u javnosti.

Sa stajališta knjižničara partnerstvo otvara mogućnosti za učenje i transfer znanja te doprinosi profesionalnom razvoju.

Timski suradnički rad školske knjižnice i učitelja omogućuje da jedni drugima mogu pomoći u ostvarivanju njihovih bitnih zadataka. Pri tom treba imati u vidu dva osnovna modaliteta suradnje. Dok je suradnja kao oblik djelovanja neobavezna i može biti povremena i *ad hoc*, partnerstvo je viši oblik koji obvezuje i osigurava kontinuitet.

Naravno, unutar uspostavljenog partnerstva suradnja jest metoda rada. Stoga se i u dokumentima u školskom knjižničarstvu govori o partnerskom ugovoru – on osigurava plansko i promišljeno djelovanje koje ne ovisi samo o entuzijazmu pojedinog knjižničara nego se sustavno planira na dobrobit korisnika.

Pomak od povremene i *ad hoc* suradnje prema partnerstvu znači sustav, plan i obvezu te omogućava da se suradnjom postigne ono što bez nje ne bi bilo moguće. Moguća područja suradnje su brojna, od zajedničkog planiranja i djelovanja u odgojno-obrazovnom radu, organiziranja programa, promicanja čitanja i pismenosti i sl.

Da bi suradnja dala željene rezultate, potrebno je kvalitetno „pripremiti teren“: planirati zajedno – tko, što, kada, gdje, kako. Nakon planiranja slijedi zajedničko pripremanje aktivnosti, izrada konkretnog programa, realizacija i napokon – zajedničko vrednovanje (ishoda naučenog – učenici), ali i samovrednovanje (vlastitog doprinosa, kako učenika tako i voditelja aktivnosti).

Na području takvog planiranja jasna je i razumljiva uloga i značaj suvremene školske knjižnice i školskog knjižničara koji omogućavaju stvaralačko pripremanje za nastavu i rad na satu, ostvarivanje timske, problemske i projektne nastave.

**Školska knjižnica**

Školska je knjižnica informacijsko, medijsko i komunikacijsko središte škole. Namijenjena je učenicima, učiteljima i nastavnicima za potrebe redovite nastave, ali je i potpora svim nastavnim i izvannastavnim aktivnostima škole, mjesto okupljanja i provođenja izvannastavnoga i slobodnog vremena učenika.

***Aktivnosti u školskoj knjižnici***

1. Individualna pomoć - pretraživanje informacija u knjižnici.
2. Prikupljanje materijala - iz svih izvora znanja u knjižnici.
3. Brza nabava potrebne građe i fonda za potrebe učenika i nastave.
4. Obučiti sve korisnike knjižnice za samostalno pretraživanje izvora znanja.
5. Izrada nastavne jedinice - multidisciplinarni pristup nastavi.
6. Izvođenje nastavne jedinice - nastavna jedinica se izvodi uz pomoć knjižnice kao multimedijskog centra.
7. Razvoj kurikuluma - ravnopravno sudjeluje u planiranju nastavnog sadržaja svih predmeta.

***Modeli učenja u školskoj knjižnici***

1. Individualni učenički rad - izbor literature, pomoć, savjeti i sl.
2. Pisanje zadaća, čitanje časopisa i sl.
3. Nastavni sati u knjižnici.
4. Pričaonice, kvizovi, sati čitanja poezije, tekstova i sl.
5. Društvene igre u čitaonici - šah, domino i sl.
6. Radionice - odgojne i edukativne.
7. Mladi knjižničari.
8. Indirektno učenje- kroz izložbe knjiga, časopisa, kroz postere, plakate, druženja itd.

***Školska knjižnica u kurikulu***

Školska knjižnica kao izvor informacija i znanja, ima važnu ulogu u ostvarenju odgojno-obrazovnih ciljeva i postignuća Nacionalnoga okvirnog kurikuluma. Za ostvarenje tih ciljeva i postignuća potrebna je suradnja s učenicima, učiteljima, nastavnicima, administrativnim osobljem i roditeljima/skrbnicima.

Nacionalni okvirni kurikulum strukturiran je prema odgojno-obrazovnim razinama i odgojno-obrazovnim ciklusima.

Odgojno-obrazovne razine jesu: rani i predškolski odgoj, osnovnoškolsko opće obvezno obrazovanje i srednjoškolsko opće obvezno obrazovanje.

Odgojno-obrazovni ciklusi predstavljaju odgojno-obrazovna razvojna razdoblja učenika u vremenskim razdobljima od 4 + 2 + 2 + 2 godine. Prvi odgojno-obrazovni ciklus čine I., II., III. i IV. razred; drugi odgojno-obrazovni ciklus čine V. i VI. razred; treći odgojno-obrazovni čine VII. I VIII. razred; četvrti ciklus čine I. i II. razred srednje škole.

Školska se knjižnica neposredno uključuje u školski kurikul kroz četiri područja: čitanje, informacijsku pismenost (sposobnost za stjecanje, vrednovanje i korištenje informacija iz različitih izvora), učenje i kulturnu djelatnost.

Školska knjižnica u kurikulu predstavlja otvoreno informacijsko-istraživačko okruženje koje omogućava: učenje i poučavanje, timsko postizanje ciljeva, upravljanje s informacijama, razvijanje pismenosti, posebno čitanja, pisanja i razvijanje čitalačke kulture.

Odgojno-obrazovna zadaća školske knjižnice ostvaruje se dvojako: u izravnom kontaktu s učenicima i učiteljima te u pripremama nastavnih sati koji će se, u suradnji s predmetnim učiteljem, održati u školskoj knjižnici, koja tada preuzima ulogu izvora znanja i prostora za učenje.

Školska knjižnica osim prikupljanja knjižnične građe, njezine stručne obrade, pohrane, prezentiranja i davanja na korištenje u skladu s potrebama odgojno-obrazovnog programa, ima zadatak oblikovati i planirati program knjižničnog i informacijskog obrazovanja učenika.

Osnovni cilj knjižničnog i informacijskog obrazovanja je usvajanje znanja, spretnosti i navika za stjecanje, vrednovanje, korištenje i prezentiranje informacija iz različitih izvora.

Sadržaje iz knjižničnog obrazovanja najlakše je provesti kroz sate predviđene za razredni odjel u sklopu nastavnog plana i programa u sklopu odgojno-obrazovnih ciklusa.

*Prvi odgojno-obrazovni ciklus sadrži:*

1. **razred**

*Tema***:** Knjižnica – mjesto poticanja čitalačke i informacijske pismenosti

*Ključni pojmovi*: školska knjižnica, školski knjižničar, slikovnica, knjiga

*Obrazovna postignuća*: upoznati knjižnični prostor i školskog knjižničara, izvore znanja i čemu oni služe; naučiti posuđivati, čuvati i vraćati knjige na vrijeme; razvijati sposobnost promatranja, zapažanja i slobodnog iznošenja vlastitog mišljenja; razlikovati knjižnicu od knjižare

1. **razred**
2. *Tema*: Dječji časopisi

*Ključni pojmovi*: poučno-zabavni list, mjesečnik, naslovnica, rubrika

*Obrazovna postignuća*: prepoznati i imenovati dječje časopise; razlikovati dječji tisak od dnevnog tiska i časopisa; prepoznati rubriku i odrediti poučava li nas ili zabavlja; razlikovati časopise prema vremenu izlaženja; čitati dječje časopise

1. *Tema*: Jednostavni književni oblici

*Ključni pojmovi*: kratka priča, bajka

*Obrazovna postignuća*: ponoviti naučena znanja o knjižnici iz prvog razreda te naučiti samostalno se orijentirati u knjižnici i pronaći željenu knjigu: naučiti kako je knjiga opremljena (hrbat, korice, knjižni blok); osnovna komunikacija s književnoumjetničkim tekstovima na razini prepoznavanja; doživjeti knjigu kao motivacijsko sredstvo za različite aktivnosti pričanjem priča i bajki u knjižnici; naučiti aktivno slušati; usvojiti nove riječi te tako bogatiti rječnik

1. **razred**
2. *Tema*: Put od autora do čitatelja

*Ključni pojmovi*: knjiga, autor, ilustrator, prevoditelj

*Obrazovna postignuća*: imenovati osobe koje su važne za nastanak knjige; prepoznati dijelove knjiga (naslovna stranica, sadržaj, bilješka o piscu, izdanje, nakladnik); znati pronaći podatke u knjizi; samostalno čitati književnoumjetničke tekstove

1. *Tema:* Mjesna (gradska/narodna) knjižnica

*Ključni pojmovi*: mjesna knjižnica

*Obrazovna postignuća*: posjetom knjižnici izvan škole razlikovati odjele mjesne knjižnice; poznavati aktivnosti knjižnice s ciljem poticanja čitanja i uporabe knjižnice u učenju i kreativnom korištenju slobodnog vremena

1. **razred**
2. *Tema:* Referentna zbirka – priručnici

*Ključni pojmovi*: enciklopedija, leksikon, rječnik, pravopis, atlas

*Obrazovna postignuća*: poznavati referentnu zbirku i načine njezine uporabe u svrhu proširivanja znanja; prepoznati referentnu zbirku na različitim medijima; znati pronaći, izabrati te primijeniti informaciju

1. *Tema*: Književno-komunikacijsko-informacijska kultura

*Ključni pojmovi*: književnoumjetnička djela, znanstveno-popularna i stručna literatura, čitalačka kultura

*Obrazovna postignuća*: razlikovati književni tekst od znanstveno-popularnog i stručnog; osjećati ljepotu književne riječi i spoznati njezinu vrijednost u životu čovjeka; služiti se znanstveno-popularnim tekstom

***Kulturna i javna djelatnost školske knjižnice***

*Kulturnu i javnu djelatnost čine sljedeći elementi*:

* organizacija, priprema i provedba kulturnih sadržaja kao što su predavanja, književne i filmske tribine, susreti i natjecanja u znanju („Čitamo mi, u obitelji svi“, kviz povodom Mjeseca hrvatske knjige), književni susreti, predstavljanje knjiga, tematske i prigodne izložbe (obilježavanje važnih događaja, datuma i obljetnica - Integrirani dani, Dani kruha, Dan planeta Zemlje, Valentinovo, Uskrs, Božić …)
* suradnja s kulturnim ustanovama koje se bave organiziranim radom s djecom u slobodno vrijeme (narodne knjižnice, amaterska kazališta, pjevački zborovi, muzeji …)

***Zaključak***

Pristup znanju i multikulturalnom bogatstvu svijeta, baš kao i cjeloživotno učenje i pismenost postali su glavnom zadaćom našega društva. Kvalitetna školska knjižnica pruža djeci vještine neophodne za cjeloživotno učenje i pismenost, osposobljavajući ih da sudjeluju i djelatno pridonose životu zajednice.

Knjižnica treba neprestano odgovarati na promjene u društvu te zadovoljavati informacijske i kulturne potrebe djece, kao i njihove potrebe za zabavom i razonodom, a da bi se to postiglo bitna je suradnja s učiteljima u školi.

Školska je knjižnica sastavni dio škole i svega onoga što se u odgojno-obrazovnom procesu događa bilo izravno (komunikacijom između korisnika i knjižničara) ili neizravno (u suradnji s učiteljima i stručnim suradnicima u pripremi i organizaciji nastavnih sadržaja).

Dobra suradnja školskih knjižničara i učitelja čine školsku knjižnicu središtem informacijskog, medijskog, kulturnog i komunikacijskog mjesta u školi.